**Информационен материал на АБЗ**

**Информационна кампания „ЗАСТРАХОВКА НА ДОМА: ЗАПАЗИ СВОЯ СВЯТ“**

**3 ВЪПРОСА ПРИ ИЗБОР НА ЗАСТРАХОВКА ЗА ДОМА**

Колкото по-добре познавате условията по своята застраховка, толкова по-уверени ще сте, че сте направили правилния избор и ще получите нужната подкрепа при неблагоприятно събитие. Именно затова е важно при покупка на полица не просто да се спрете на първата оферта или на тази с най-ниска цена, а внимателно да прегледате условията и да изберете покрития, които реално отговарят на вашите потребности и особености на вашия дом.

1. **Какъв е имотът, който ще застраховате?**

**Отчетете характеристиките на имота си и проверете документите за собственост.**

* Видът на имота – къща, апартамент или друго – местоположението му, големината, изложеността на риск, дали е обезопасен и други негови характеристики имат отношение към условията по застраховката ви. Например, ако искате да застраховате вилата си, трябва от знаете, че някои застрахователи имат изисквания относно обитаемостта на имота и/или обезопасеността му с охранителна система.
* Трябва да имате документи за собственост на имота – дори и да не ги представите при сключване на застраховката, в случай на щета ще трябва да го направите. За незаконна постройка няма как получите обезщетение.
1. **Какво застрахователно покритие ви е необходимо?**

**Преценете срещу какви неблагоприятни събития искате да застраховате имота и се информирайте подробно за покритията.**

* Ако даден риск не фигурира в покритието на полицата, то няма как да получите обезщетение по него.
* Базовото покритие при застраховките за дома е за рискове, свързани с недвижимото имущество – постройката с всички трайно монтирани елементи в тях. За да бъдете компенсирани за щети по покъщнината, трябва да включите в полицата си и покритие за движимо имущество.
* Обичайно по полицата се предлага основен пакет с покрития - пожар, природни бедствия като буря, ураган, градушка, наводнение, свличане на земни пластове, тежест от естествено натрупване на сняг или лед, ВиК аварии, вандализъм, удар от превозно средство и някои други. Към тях може да добавите допълнителни рискове според вашите нужди, например късо съединение и токов удар на електрически инсталации и/или уреди, чупене на стъкла, кражба, отговорност към трети лица и други. Рискът „Земетресение“ често се предлага като допълнителен и се включва по ваше желание.
* Внимателно проверете какво се покрива и какви са изключенията от покритие по отделните рискове. Така ще сте напълно наясно с обхвата на предлаганата защита. Например, по риск „Късо съединение и токов“ удар може да има условие, че застрахователната защита не влиза в сила, ако щетата е предизвикана от неизправен или стар електрически уред/инсталация.
* Съобразете рисково покритие по застраховката с индивидуалната ви ситуация и нужди от защита. Консултирайте се с вашия застраховател за най-оптималния за вас вариант.
1. **На каква сума да застраховате имота си?**

**Застрахователната сума е максималният размер на обезщетение, което може да бъде изплатено по даден покрит риск.**

* Когато сключвате полица за дома основната застрахователна сума се отнася до покритието на недвижимото имущество. Можете да застраховате имота си на реална стойност, т.е. при отчитане на характеристиките му или да купите полица на фиксирана (лимитирана) застрахователната сума. Сумата за движимото имущество се дава отделно, както и сумите по отделни рискове като например кражба, отговорност към трети лица и други.
* Отчетете, че сумите по отделните покрити рискове са различни, затова проверете дали предложените по дадената оферта отговарят на нуждите ви. При необходимост ги коригирайте!

**АБЗ ВИ СЪВЕТВА!**

* **При избор на полица за дома прегледайте внимателно условията:** покрити рискове и изключения по тях, застрахователни суми, изключени рискове, изисквания при завеждане на претенция и други.
* Обсъдете с вашия застраховател или застрахователен посредник възможните варианти и поискайте корекции, ако нещо не отговаря на вашите нужди. **Не се колебайте да задавате въпроси и да търсите разяснения!**
* **Цената не трябва да е водещ показател при избор на застраховка.** По-важно е да сте сигурни, че полицата ви предоставя адекватна защита и покрива рисковете, които са от значение за вашата лична ситуация.
* **ПОМНЕТЕ: ЗАЩИТАТА НА ВАШИЯ ДОМ ЗАПОЧВА С ДОБРЕ ПОДБРАНАТА ЗАСТРАХОВКА. НЕ ОСТАВЯЙТЕ ТОЗИ ВАЖЕН ИЗБОР НА СЛУЧАЙНОСТТА – ИНФОРМИРАЙТЕ СЕ И ИЗБЕРЕТЕ РАЗУМНО!**

**Научете повече с нашето** [**Ръководство за потребителя „Практични съвети: Застраховки за дома“**](https://www.abz.bg/public/uploads/files/abz-home-insurance-guide_min.pdf) **и** [**тематичните статии**](https://www.abz.bg/article/informatzionna-kampaniya-zastrahovka-na-doma-zapazi-svoya-svyat-2223)**, публикувани в** [**сайта на АБЗ**](https://www.abz.bg/public/uploads/files/abz-home-insurance-guide_min.pdf)**!**